เงินเฟ้อขยับ1.5% หวั่นสินค้าปรับตาม
เงินเฟ้อ ม.ค.พุ่ง 1.55% สูงสุดรอบ 28 เดือน เหตุราคาน้ำมันปรับทะยานขึ้น ต้องดูแลราคาสินค้าใกล้ชิด
2 ก.พ. 2560

เงินเฟ้อ ม.ค.พุ่ง 1.55% สูงสุดรอบ 28 เดือน เหตุราคาน้ำมันปรับทะยานขึ้น ต้องดูแลราคาสินค้าใกล้ชิด
พิมพ์ชนก วอนขอพร ผู้อำนวยการสำนักงานนโยบายและยุทธศาสตร์การค้า เปิดเผยว่า ดัชนีราคาผู้บริโภคทั่วไปของประเทศหรือเงินเฟ้อเดือน ม.ค. 2560 เท่ากับ 100.75 สูงขึ้น 1.55% เทียบกับ ม.ค. 2559 ซึ่งเป็นการขยายตัวสูงสุดในรอบ 28 เดือน นับจาก ก.ย. 2557 ที่เงินเฟ้อสูงขึ้น 1.75% และสูงขึ้น 0.16% เทียบกับ ธ.ค. 2559
สาเหตุที่ทำให้เงินเฟ้อบวกเป็นผลจากดัชนีหมวดอาหารและเครื่องดื่มไม่มีแอลกอฮอล์สูงขึ้น 1.53% สินค้าสำคัญที่ราคาสูงขึ้น เช่น เนื้อสัตว์เป็ดไก่และสัตว์น้ำเพิ่ม 1.07% ผักและผลไม้ 6.62% เครื่องประกอบอาหาร 2.21% อาหารบริโภคนอกบ้าน 1.30% ส่วนดัชนีหมวดอื่นๆ ไม่ใช่อาหารและเครื่องดื่มสูงขึ้น 1.55% น้ำมันเชื้อเพลิงเพิ่ม 19.80% หมวดยาสูบและเครื่องดื่มมีแอลกอฮอล์เพิ่ม 12.97%
สำหรับแนวโน้มเงินเฟ้อไตรมาสแรก คาดว่าจะอยู่ที่ 1.77% ยอมรับว่า เงินเฟ้อในปีนี้จะอยู่ในช่วงขาขึ้นจากการปรับเพิ่มขึ้นของราคาน้ำมันดิบในตลาดโลก และจะมีเรื่องของราคาสินค้าปรับขึ้นตามมา ซึ่ง อภิรดี ตันตราภรณ์ รมว.พาณิชย์ และสนธิรัตน์ สนธิจิรวงศ์ รมช.พาณิชย์ ให้ติดตามราคาสินค้าอย่างเข้มงวด ต้องดูแลไม่ให้สินค้าฉวยโอกาสขึ้นราคาอย่างไม่เป็นธรรม
สำนักงานนโยบายและยุทธศาสตร์การค้า กระทรวงพาณิชย์ เผยตัวเลขดัชนีราคาผู้บริโภคทั่วไปของประเทศหรือเงินเฟ้อเดือน ม.ค. 2560 เท่ากับ 100.75 สูงขึ้น 1.55% เทียบกับ ม.ค. 2559 ซึ่งเป็นการขยายตัวสูงสุดในรอบ 28 เดือน นับจาก ก.ย. 2557 โดยมีปัจจัยจากดัชนีหมวดอาหารและเครื่องดื่มไม่มีแอลกอฮอล์สูงขึ้น 1.53% สินค้าสำคัญราคาสูงขึ้น เช่น น้ำมันฅเชื้อเพลิง เพิ่ม 19.80% หมวดยาสูบและเครื่องดื่มมีแอลกอฮอล์เพิ่ม 12.97%
ขณะที่แนวโน้มเงินเฟ้อไตรมาสแรก คาดว่าจะอยู่ที่ 1.77% และเงินเฟ้อในปีนี้ จะอยู่ในช่วงขาขึ้นจากการปรับเพิ่มขึ้นของราคาน้ำมันดิบในตลาดโลก ซึ่งประเมินกันว่าส่งผลดีต่อเศรษฐกิจประเทศ เพราะเป็นการบอกทิศทางเศรษฐกิจไทยฟื้นตัวแล้ว และอัตราที่เพิ่มขึ้นก็ไม่ได้สูงจนน่ากังวล
สนธิรัตน์ สนธิจิรวงศ์ รมช.พาณิชย์ กล่าวว่า เงินเฟ้อจะอยู่ในช่วงขาขึ้น มองว่าเป็นสัญญาณที่ดี แต่อีกขาหนึ่งคือราคาสินค้าก็อาจจะขยับตาม ซึ่งตรงจุดนี้กระทรวงฯให้ความสำคัญที่จะติดตามดูแลอย่างใกล้ชิด เพื่อให้สินค้าสะท้อนกับต้นทุนที่่เป็นจริง
สมชาย พรรัตนเจริญ นายกสมาคมการค้าส่ง-ปลีกไทย กล่าวว่า การปรับราคาสินค้าเพิ่มขึ้นไม่ได้เกิดจากปัจจัยเงินเฟ้อเพียงอย่างเดียว แต่เกิดจากองค์ประกอบในด้านของต้นทุนการผลิต ค่าแรง และค่าเช่าในการจำหน่ายสินค้าด้วย ส่วนแนวโน้มการปรับราคาสินค้าขึ้นในปีนี้นั้น คงต้องรอดูภาคการส่งออกเป็นองค์ประกอบด้วย ถ้าการส่งออกมีแนวโน้มดีก็จะทำให้สินค้าเกิดการหมุนเวียน และเกิดการปรับราคาสินค้าเพิ่มขึ้น แต่ถ้าส่งออกไม่ดีราคาสินค้าก็ปรับตัวขึ้นได้ยาก
สนั่น อังอุบลกุล ประธานกรรมการบริหาร บริษัท ศรีไทยซุปเปอร์แวร์ กล่าวว่า แนวโน้มราคาสินค้าในปีนี้มีโอกาสปรับเพิ่มขึ้น จากราคาวัตถุดิบการผลิตที่มีราคาสูงขึ้น เช่น ยางพาราจาก 50 บาท/กก. มีโอกาสเพิ่มเป็น 100 บาท/กก. หรือกระทั่งเม็ดพลาสติกขณะนี้ราคาปรับเพิ่ม 10% ในช่วงระยะเวลา 1 เดือนเท่านั้น ส่วนราคาน้ำมันในช่วงที่ผ่านมาปรับเพิ่มขึ้นเพียงเล็กน้อยจึงยังไม่กระทบต่อต้นทุนขนส่ง
อิสระ ว่องกุศลกิจ ประธานสภากรรมการหอการค้าแห่งประเทศไทยและหอการค้าไทย กล่าวว่า ต้องขอถามกลับนักเศรษฐศาสตร์ว่า เงินเฟ้อเป็นของไม่ดีหรือเปล่า เพราะถ้าการที่มีอัตราเงินเฟ้อเพิ่มขึ้นแสดงว่าสินค้ายังขายได้ ความต้องการซื้อและกำลังซื้อของผู้บริโภคยังมีอยู่
“ในช่วงก่อนนี้ที่เงินเฟ้อลงไปต่ำเพราะราคาน้ำมันอยู่ในระดับต่ำ ทำให้ราคาสินค้าเกษตรที่เกี่ยวเนื่องต่ำตามไปด้วย ส่งผลให้กำลังซื้อไม่มี ผู้บริโภคต้องระมัดระวังการจับจ่ายใช้สอย” อิสระ กล่าว